આ ફિલ્મની સ્ટોરી ખૂબ જ સિમ્પલ છે. નાગેશ શ્રીવાસ્તવ (નસીરૂદ્દીન શાહ) એક સમજદાર અને જવાબદાર વૃદ્ધ છે. જોકે, જ્યારે તેના બાબા આદમ જેવા ઝેરોક્ષ મશીનને રિટાયર કરવાની વાત આવે છે ત્યારે તે નાના બાળકોની જેમ તેને બચાવવાની કોશિશો કરે છે. હકીકતમાં આ ફોટોકોપી મશીને જ તેના સંઘર્ષના સમયમાં પરિવારને આર્થિક સુરક્ષા આપી હતી. નાગેશનો દીકરો નીરજ (આમિર બશીર) પ્રમોશનની ફિરાકમાં હોય છે. જ્યારે તેની પત્ની (સોનાલી કુલકર્ણી) એવું ઈચ્છે છે કે તેના સસરા તે મશીનને અલવિદા કહીને તેની જગ્યાએ દીકરીને અભ્યાસ માટેનો એક રૂમ બનાવી આપે. ફોટોકોપી મશીન સાથેની લાગણીઓને માત્ર નાગેશનો પૌત્ર અનુ (કબીર સાજીદ) સમજી શકે છે.